Kronikk til bruk på Verdens diabetesdag, 14. november
Hvor syk må du bli før du får hjelp?

Tre av fire personer med diabetes dør av hjerte- og karsykdom. To av tre har problemer med øynene. Noen utvikler nyresvikt. Hvert år må over 500 amputere en fot, bein eller tå fordi et sår ikke behandles i tide. Disse alvorlige følgesykdommene kunne vært unngått eller utsatt!
Komplikasjonene som altfor ofte følger av diabetes er mange og godt kjente for helsepersonell. Tiltakene for å hindre dem er også godt dokumentert at har effekt. I tillegg har vi teknologiske hjelpemidler, medisiner og kunnskap som gjør det mulig å forebygge.
Dessverre skjer det i altfor liten grad.
Altfor mange med diabetes får ikke hjelp før komplikasjonene har blitt så alvorlige at de må legges inn på sykehus, ofte med påfølgende lang opptrening. Enkelte har fått hjerteinfarkt, mens de venter på operasjon. De får nyresvikt, mens de venter på behandling. De må amputere fordi de ikke får fotterapi som hadde forebygget at små sår utvikler seg til å bli uhelbredelige, og de blir tilnærmet blinde, fordi øyehelsen ikke følges nøye nok.
De fleste som lever med diabetes bruker store deler av hverdagen på å følge opp sykdommen sin. De må overvåke blodsukker, planlegge måltider, håndtere medisiner og tilpasse seg en sykdom de aldri har fri fra.
Når komplikasjoner oppstår, handler det ikke bare om individuelle valg, men også om hvordan helsetjenesten er rigget og fungerer for pasientene.
Når vi 14.november markerer Verdens diabetesdag ber vi om at vi får en helsetjeneste som evner å forebygge bedre. Først da kan vi lykkes med diabetesbehandlingen og spare mange for traumatiske opplevelser som å amputere, få infarkt eller bli avhengige av dialyse for å leve.
I dag er oppfølgingen tilfeldig og ulik. Tilbudet varierer mellom kommuner og helseregioner og tilgangen til teknologi og behandling avhenger i for stor grad av hvor du bor, hvilken diagnosekode du har eller hvilken lege du møter.
Samtidig behandles foten ett sted, hjertet et annet, nyrene et tredje og øynene et fjerde. Pasienten blir sittende igjen med ansvaret for å navigere mellom ulike fagområder og tjenestenivåer.
Ingen har diabetes i enkeltorganer. Vi har diabetes i hele kroppen.
Derfor trenger vi team som inkluderer diabetessykepleiere, ernæringsfysiologer, fotterapeuter og andre fagpersoner som kan bidra til å forebygge alvorlige komplikasjoner.
Personer med diabetes må også få tilgang til helsetjenester før de blir alvorlig syke samt få tilgang på teknologiske hjelpemidler som kontinuerlig glukosemåling. Nyere medisiner må også bli tilgjengelig raskere.
Hver amputasjon som unngås, hvert tilfelle av nyresvikt som forebygges, hvert syn som reddes og hver hjertesykdom som ikke skjer. Det er en stor gevinst for den enkelte, god helsepolitikk og lønnsom samfunnsøkonomi.
Verdens diabetesdag handler om å skape større forståelse for hvor alvorlig diabetes er og kan være. I år retter vi oppmerksomheten mot komplikasjoner som kunne vært unngått.
For hvor vanskelig kan det være å gi personer med diabetes hjelp før de blir alvorlig syke? 

